《首阳山行》
宋代·郭士道

首阳山，青巃嵷。
上耸紫盖凌瑶空，下周林壑盘苍龙。
嵯峨自太古，崒嵂镇寰中。
黄河西来绕其下，日夕云气开鸿蒙。
恍疑鬼神护，又似丹青工。
诸峰不敢并，苍翠光玲珑。
我生癖性爱山水，见此奇绝摩双瞳。
忽忆武王收诸夏，夷齐叩马来山东。
风云变化适际会，耻逐龙虎争奇功。
归来守岩穴，郁郁抱孤忠。
朝采山上蕨，暮拾山下蓬。
渴饮涧中水，热眠云外松。
既不学赤松子，又不侣商山翁。
丹诚耿耿照白日，劲节凛凛摩苍穹。
首阳青青万古色，不敢夷齐之心胸，
直与天地相始终。千载扶名教，
二子功无穷。我歌首阳歌未歇，
泠然八表生清风。